Inger Støjberg (V), 2006-04-27:
Vi skal have sunde og sikre fødevarer i Danmark.
Det skal være sådan, at man som forbruger trygt kan række hånden ind i køledisken og tage et pund oksekød eller en pakke frosne hindbær, gå ind i chokoladebutikken og købe sig en æske dessertchokolade eller gå på restaurant og være i sikker forvisning om, at kvaliteten og fødevaresikkerheden er i orden.
Jeg er glad for, at vi i dag har en forespørgselsdebat om hele det her område, for det trænger vi til oven på den meget tilspidsede situation, der blev bygget op i ugerne før påske.
Det er naturligvis en oppositions opgave at være kritisk over for regeringen, men jeg må sige, at specielt den socialdemokratiske ordfører hr. Jens Peter Vernersens gøren og laden i denne her sag til tider har virket mere som en kalkunjagt på ministeren end en reel interesse i at diskutere løsninger på det problem, det egentlig handler om, nemlig fødevaresikkerhed og fødevarekontrol.
Men nu har vi så forespørgselsdebatten i dag, og det giver jo så også oppositionens partier mulighed for at fortælle om de visioner, de har på området.
Nu er der jo allerede blevet fremsat et forslag til vedtagelse fra oppositionspartierne, Socialdemokraterne, SF og Enhedslisten, og jeg kan allerede nu afsløre, at det er et forslag, som vi ikke stemmer for i Venstre.
Vi har oplevet nogle grelle svigt og nogle direkte svindelsager i fødevarebranchen, og det kan vi som forbrugere selvfølgelig ikke være tjent med.
Derudover må vi erkende, at der har været problemer med fødevarekontrollen, hvilket jo sidste år betød manglende tilsyn i omkring 5 pct. af virksomhederne, som skulle have haft tilsyn.
Det er imidlertid sådan, at Fødevarestyrelsen rent antalsmæssigt har foretaget flere kontrolbesøg, end de skulle, men det er også sådan, at ikke alle firmaer, som skulle have haft et besøg, har fået det.
I flæng kan nævnes det gamle kød, der blev solgt til restauranter rundtom i Danmark, sagen om chokoladen, der havde været mus i og blot blev pakket om og solgt i nye indbydende æsker, eller de frosne rejer, hvori der bl.a. blev fundet ledningsstumper.
Det er alt sammen svindelsager, og sådan nogle sager skal der slås hårdt ned på.
Det er helt uacceptabelt, at nogle producenter og grossister lader hånt om fødevaresikkerheden og dermed lader forbrugerne i stikken.
Det skal simpelt hen ikke kunne betale sig at svindle.
Derfor er vi i Venstre meget tilfredse med, at straffene nu hæves over for de svindlere, der jo desværre er i branchen.
I Venstre vil vi naturligvis følge området nøje, for der skal dæmmes op for den slags sager, som skaber både usikkerhed og frustration blandt os forbrugere.
Regeringen og Dansk Folkeparti indgik inden påske på baggrund af de sager, som vi i de seneste måneder har været vidner til, en aftale om opstramninger på fødevareområdet.
Aftalen skal sikre, at vi genopretter tilliden til fødevarekontrollen, for selv om vi jo generelt set har et højt og godt kontrolniveau her i landet, så må vi erkende, at det ikke har fungeret helt, som det skal.
De tre partier har aftalt en nultoleranceplan, som fremadrettet skal sikre, at reglerne på føde vareområdet bliver overholdt.
Jeg vil ikke nævne alle ti punkter, som ligger i den meget gennemslagskraftige plan, men blot nævne, at der jo bl.a. bliver oprettet et bagmandspoliti, som får speciale i at kontrollere virksomhedernes regnskaber og bilag.
Reglerne for retten til at drive virksomhed strammes op, så folk, der gentagne gange har overtrådt reglerne, fratages retten til at drive virksomhed i en årrække, der indføres højere bøder over for svindlere, og fødevarevirksomheder, som bryder reglerne, sættes under en skærpet kontrol, og det er vel at mærke en kontrol, de selv skal betale for.
Derudover bliver de to store kødsvindelsager, som jo har relation til Tyskland, sagen om Tannis Food og Thulin Kød Engros, også undersøgt.
Det er utrolig vigtigt, at tilliden til fødevarekontrollen bliver genoprettet, og de tiltag, som ligger i nultoleranceplanen, vil betyde, at det sker.
Men det er naturligvis ikke nok, at forbrugernes tillid til kontrolsystemet bliver genoprettet, det er også vigtigt at vide, hvad der ligger til grund for de fejl, som vi har set.
Derfor er vi i Venstre meget tilfredse med, at fødevarekontrollen nu grundigt undersøges, så vi får alle sten vendt og dermed sikkerhed for, at fødevarekontrollen lever op til de krav, vi stiller.
Samlet set må vi konstatere, at der gennem de seneste måneder er blevet afsløret en række svindelsager inden for fødevarebranchen, og at der samtidig har været problemer med kontrollen af fødevarevirksomhederne.
Men de tiltag, som regeringspartierne og Dansk Folkeparti efterfølgende har aftalt, tager fat om problemerne.
Derfor stiller vi os i Venstre meget tilfreds med det resultat, som er opnået gennem vort gode samarbejde med Dansk Folkeparti.
Midt i hele den her alvorlige diskussion om fødevaresikkerhed og -kontrol skal vi jo altså heller ikke glemme, at der rundtom i landet er mange tusinde fødevarevirksomheder, som har fuldstændig tjek på deres fødevarer.
Den lille slagter, der sætter en ære i, at tingene altid er i orden; delikatesseafdelingen, der altid sørger for, at det er de bedste varer, der bliver solgt til kunderne, og den store fødevareproducent, der har et omfattende egenkontrolsystem, og som værner om sit gode navn og rygte.
Men den her debat handler jo selvsagt om, hvor tingene er gået galt.
Og der skal naturligvis rettes op på, at det er gået galt, for det er helt afgørende, at fødevaresikkerheden og tilliden til fødevarerne er i orden, det gælder både for de fødevarer, vi køber i butikkerne, tager med hjem og selv tilbereder, og det gælder, når vi spiser på det lokale pizzeria.
Det ligger Venstre meget på sinde at beskytte forbrugerne og have en god fødevaresikkerhed og en god fødevarekontrol.
Så er det rigtigt, at der er forskellige regler for, hvordan fødevarer skal kontrolleres i Europa og i Danmark og i USA.
Men man skal jo se det her i en sammenhæng med, at vi rent faktisk også har et egenkontrolsystem, i øvrigt et egenkontrolsystem, som blev vedtaget bredt i Folketinget, da fru Ritt Bjerregaard var fødevareminister.
Så man skal jo se tingene i sammenhæng, og det synes jeg nogle gange det kniber en smule for oppositionen at gøre.